NOVEL TERUTU JEMU AMBUN LEMAI
TUSUN KE-18 NGELALA BANSA KULAT BALA lalu bekeserap nujah timbun rau ke embap di tanah. Lebuh datai semak kayu nya, sida ngetu. Sida beratika sebansa kulat ti tumbuh di batang kayu emperawan nya. “Kulat apa nya, Nadia?” ku Cikgu Dayang. “Kulat burak. Tau diempa. Manah ke lauk. Sayau. Enti kitai pulai lemai tu, ka aku ngumpul kulat nya. Eh, salah. Ki ni nyah,” ku Nadia sambil negu mulut iya enggau tunjuk antu kanan iya. Orang bukai nadai nimbal iya, nyangka sida enda meretika utai ti ku iya. Udah nya, bala sida sebuat pan majakka pejalai sida nuju Wung Sibau. Jalai urung nya tak ninting siti tatai. Sida sebuat nemu sida iya udah datai ba kandang Taman Wung Bukit Sibau. Munyi gu wung udah enda melawan didinga lebuh sida mansang semak-sesemak. Jalai sida diatu majak renjan nuju siti darung dalam. Panti ba urung tu nyau udah disemin, nya alai sida nadai tentu irauka diri belanchar terap. Di kiba enggau di kanan jalai nya bekelidak pik tanda nama kayu diengkah ba papan mesai lambar keretas foolscap ti diujakka tegap ba tanah. Kemayuh agi nama-nama nya ngena jaku Melayu lalu enggau nama kayu nya dalam jaku Latin. Ketegal bisi nama nya, Nadia bisi nyamai mimit laban iya semina meri nama Iban kayu nya. Suah mega nama nya sama. Kala ga nama nya munyi ke nadai kaul enggau nama Iban. Diatu sida sebuat bejalai deras agi lalu nadai rindang. Kira-kira udah pejalai dua puluh minit nurun serimbing bukit nya, sida iya datai di rampa Wung Sibau. Gamal babas bekelingi dia penuh laban kayu ke bebesai sereta tetinggi. Mayuh pun buah. Rian. Pakan. Lensat. Kemantan. Sikup. Embawang, Kembayau enggau Sibau. Kayu- kayu bukai nyengkaum sepun tapang ke amat tinggi lalu batang iya gegedang putih. Semak dia bisi pun mengeris. WUNG BETINGKAH Lebuh sida sebuat udah datai semak lubuk ti kira bisi semesai setengah court badminton, sida berasai chelap laban beris ai chiru ke geguchur nengah tingkah batu ke enda kurang ari lima puluh kaki peninggi lalu terengkah numpu tengah lubuk nya. Guchur ai nya anyut ari seradak ulu lebak indah enda  baka kain plastik ke dibap ba tebiang tanah dikena orang nyaga tanah tusur. Ari kedua-dua piak guchur ai nya bisi batu galang ke dedugu mesai tibang. Tebing lubuk muak ari ulu sama didinding batu anchau ke lichin dibalut lukut. Ari ili lubuk nya bisi kerangan ti alai batu semesai betis enggau tapa jari nyau bekapar. Ai ba lubuk dalam lalu berumbak laban tutuk guchur ai nya. Ari belakang guchur ai nya bisi ungkap batu ke dedengam baka mua lubang gua. Dia bisi batu galang dua igi. Jam nya bisi dua iku temuai Orang Putih, siku lelaki, siku indu baka ke melaki bini benung duduk dedugau ba batu galang nya sambil ngenatka kedua-dua piak jari seduai ditutuk ai. Tentu temuai nya kia tumu pagi tadi ngati diri. Seduai iya rindu bendar gamal. “Nembiak, ditu kitai bela empungas mua ba ai lubuk tu, udah nya kitai ke atas ngagai pala wung nyin. Kitai beratika rampa menua ari jematan gantung nyin. Bejalai kin bejimat-jimat laban ba sekeda endur panti nya lichin laban lukut,” ku gerah Cikgu Dayang. Nembiak bereta mupuk ngelawa tisi lubuk nya, kaki berindik ba kapar batu kerangan, meremi, ngauk ai ngena tapa jari lalu nipuk mua diri. Ai dia nyau mantik ba isi. Asai ai ais. Sida sebuat pan lalu bejalai tanjan-tanjan betayun lengan betapat singkang, betunda udi baka sampuk ke niti batang. Lebuh sida datai ba pengujung jalai, sida nyau seput-seput. Nyau redup-redup asai dada urung lempuang. Pama bendar peniki nya tadi, enda kurang ari dua ratus panti semin nya ditujah sida. Oleh JANTAN UMBAT 
See author's posts
